מיומנה

מיומנה היא להקה ישראלית רב-תחומית המשלבת תיאטרון מחול, תנועה, קול ומשחק, שמרכזה ב"בית מיומנה" ביפו העתיקה. השם מיומנה נגזר מן המילה "מיומנות". בקבוצה כחמישים אמנים ממדינות שונות, ובהם רקדנים, זמרים, שחקנים, אקרובטים ועוד.

היסטוריה

בשנת 1996, אילון נופר ובועז ברמן, יצרו את המופע הראשון מבית היוצר של מיומנה. ברמן ונופר אספו מכל רחבי העולם קבוצה קטנה של אמנים, כל אחד מרקע שונה ועם מגוון כשרונות. מועשרים מתהליך יצירה עם שחקנים רב-תרבותיים, כשרוניים ומלאי השראה, הקבוצה עודדה התפתחות והעמקת הכשרון האישי של כל אחד מהם בתחומו ובמקביל אפשרה לימוד מיומנויות נוספות ומכאן שמה של הלהקה – מיומנה, ב-2004 העלתה הלהקה מופע לילדים הנקרא "אדרבה".
כיום (2014) למיומנה חברים ממעל לעשרים לאומים שונים, קבוצת מיומנה הפכה ליצואנית תרבות מהמובילות בישראל, עם צוות בינלאומי המסייר ובמקביל עם הופעות בבית מיומנה, הממוקם בנמל יפו העתיקה.

אלמנטים מרכזיים

בתחילת דרכה, הלהקה חקרה את הצלילים המיוצרים על ידי חפצים דוממים ומגוונים כגון מכלי אשפה, סנפירים וכדורי משחק על מנת ליצור מקצבים שונים במהלך ההופעה. עם השנים, החלה לחקור כלי נגינה שונים מכל העולם, לשלב אותם בהופעותיה השונות וליצור מגוון צלילים חדש.
יוצרי מיומנה מאמינים שהעולם סביבנו מכיל קצב וכל תנועה יכולה לייצר צליל. הצוות מפתח כל מופע במשך שנים, חוקר צורות ביטוי אמנותיות שונות, כלי נגינה וטכנולוגיות, מתוך מטרה לפתח שפה מקורית מוזיקלית ואלמנטים ייחודיים למופעים.

שיתופי פעולה

הצוותים השונים של הלהקה, המופיעים לעיתים בו-בזמן במקומות שונים בישראל וברחבי העולם, הציגו את מופעי מיומנה בפני מיליוני צופים. הלהקה שיתפה פעולה עם הרכבים וזמרים שונים ובניהם דין דין אביב, ריטה, ברי סחרוף, משינה, מתי כספי ומוזיקה האלקטרונית אינפקטד מאשרום. עם האחרונים הם יצרו גרסאות חדשות ליצירות ההרכב המשלבות אלמנטים של הלהקה (כדוגמת הטראק "Converting Vegetarians", שהגרסה המשולבת שלו הושמעה בהופעות העשור, הפריימרה לאלבום Converting Vegetarians 2 וIM20 של אינפקטד מאשרום).

היוצרים

אילון נופר נולדה בניו יורק, ועברה עם משפחתה לישראל בגיל 6. היא החלה את דרכה כמתעמלת ואצנית למרחקים ארוכים. בבית הספר התיכון התמקדה בלימודי מוזיקה ותיאטרון, המשיכה ללימודי צילום וקולנוע ועסקה בעריכה מספר שנים. מאוחר יותר התמחתה בכלי הקשה, מוזיקה אוריינטלית וריקודי בטן בארץ ובחו"ל, ניגנה בהרכבים שונים וסיירה בעולם כמוזיקאית ורקדנית.
בועז ברמן נולד וגדל בישראל, למד באקדמיה למוסיקה ולמחול בירושלים ולמד בניו יורק נגינה על כלי הקשה אפרו-קובנים. היה חבר בנבחרת האגרוף התאילנדי הישראלית, השתתף בתחרויות גלישה בארצות הברית והוא סקיפר מוסמך. כנגן כלי הקשה, מנהל מוזיקלי, מוזיקאי ומעבד מקצועי, הוא ליווה והקליט עם אמנים ישראליים ובינלאומיים מובילים רבים.
בשנת 1996 אילון ובועז ברמן הגו את הרעיון של יצירת מופע ביחד, מה שהפך לפרויקט לכל החיים.
בועז כותב מוזיקה לסרטים וממשיך לפתח רעיונות חדשים למיומנה תוך כדי היותו חלק ממערך הניהול היומיומי של החברה. 
בועז ברמן ואילון נופר הם מנהלים אמנותיים – שותפים, הם הכוח המניע מאחורי קבוצת מיומנה ואחראים על שימור הרמה האמנותית הגבוהה והביצועים הייחודיים ללהקה. יחד הם יצרו מספר רב של מופעים: "מיומנה" - המופע הראשון והקלאסי, "אדרבא" – מופע לילדים, "בחונטוס" שיתוף פעולה מוזיקלי-תאטרלי ייחודי עם דייוויד ברוזה, "BE" - ורסיה מיוחדת לתיאטרון אוף ברודוויי בניו יורק, "זרמים" – מופע חוץ מיוחד לפסטיבל האורות בירושלים, "רקונטו" – הסיפור מאחורי קבוצת מיומנה, מופע מיוחד לספרד, "מומנטיטו" – פנטסיה מוזיקלית לילדים, "מומנטום" בה נחקרו הגבולות בין האמן והטכנולוגיה ו-GAME ON - מופע משותף עם הבלט הישראלי בהשראת פולחן האביב של סטרווינסקי ובכוריאוגרפיה של עידו תדמור.

עולם הסדנאות

לאחר שנים של יצירה ופעילות, קבוצת מיומנה החלה בתהליך של הרחבת היריעה והתפתחות בכיוונים חדשים הכוללים פעילות בשלושה מישורים - חברתי, טיפולי ולימודי. 
האמנות הייחודית של מיומנה פותחה בעשור האחרון באמצעות אלפי מופעים, מאות סדנאות ואינספור כיתות אמן ברחבי העולם. שפת מיומנה מתקשרת עם כל אחד, ללא קשר לגיל, מין, דת, אישיות או עיסוק. המפגש עם הכלים האמנותיים המאפיינים את הקבוצה שעיקרם הומור, קצב, מוזיקה, תנועה ומשחק, מעניק לכל אדם הזדמנות לבוא לידי ביטוי באופן אישי וייחודי, לממש פוטנציאל של יצירה, להתגבר על מוגבלויות גופניות ונפשיות ולפתח יכולות וכישורים אישיים וחברתיים. הסדנאות מותאמות לקהל, הן מבחינה תוכנית-נושאית והן מבחינת כמות המשתתפים, משך הסדנא וכדומה. לכל סדנא נושא, והיא מתמקדת בהעברת המסרים תוך חוויה קצבית, מוזיקלית והומוריסטית ייחודית לקבוצה.

בית ספר מיומנה לאמנויות הבמה

קבוצת מיומנה מרחיבה את פעילותה והקימה בית ספר מיומנה בראשון לציון. מטרת בית הספר, היא לאפשר לתושבי העיר, ובמיוחד לילדים ונוער להתנסות בשפת מיומנה ובתכנים הייחודיים ללהקה. את בית הספר יזמה ותנהל שרונה פיטוסי, חברת קאסט ותיקה ותושבת העיר ראשון לציון, בתמיכת החברה העירונית.
שפת מיומנה הייחודית מפגישה בין כלי נגינה שונים וסגנונות מוזיקליים שונים ומעניקה לכל אדם הזדמנות הזדמנות להביא לידי ביטוי אישיות וייחודיות ולממש פוטנציאל של יצירה. בית הספר יציע סדנאות וחוגים בתחומים שונים, למגוון גילאים ובפרקי זמן שונים. כל הפעילות תתמקד בהעשרה אמנותית-חוויתית, בפיתוח דיאלוג אקטיבי ומהנה בין המשתתפים, בהנחת תשתיות לעבודת צוות בתרגול הקשבה פעילה, הגברת התקשורת והמיומנות הבין אישית, פיתוח וחיזוק הביטחון העצמי.
צוות המורים והמנחים יורכב מחבריי קבוצת מיומנה, רקדנים, שחקנים ומוזיקאים אשר עברו הכשרה מקצועית מתאימה, מורים מתחומים נוספים ולצידם אנשי מקצוע, אשר ילוו את התהליכים הפדגוגים.
תוכנית החוגים תכלול 'מיומנהדאנס': תיפוף גוף, מקצבים באמצעות כלי נגינה לא קונבנציונאליים, כלי נגינה אתניים, ריקוד בטן שבטי 'אמנות רחוב': ברייק דאנס, היפ-הופ, טריקינג, קפואירה, אקרובטיקה, אקרובאלאנס ריקוד: קלאסי, מודרני, ג'אז, אפריקאי, גאגא, ריקודי בטן העשרה: יוגה לילדים ובני נוער, זומבה, פילטיס, משחק ושירה.